Document ID: 32012R0630
Publication Date: 2012-07-12

Title and Content:
KOMISIJAS REGULA (ES) Nr. 630/2012
(2012. gada 12. jūlijs),
ar ko groza Regulu (EK) Nr. 692/2008 attiecībā uz tipa apstiprinājuma prasībām mehāniskiem transportlīdzekļiem, kuros kā degvielu izmanto ūdeņradi un ūdeņraža un dabasgāzes maisījumus, saistībā ar emisijām un attiecībā uz konkrētas informācijas iekļaušanu saistībā ar transportlīdzekļiem, kas aprīkoti ar elektrisko spēka piedziņas bloku, informācijas dokumentā transportlīdzekļu EK tipa apstiprinājumam
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2007. gada 20. jūnija Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (Euro 5 un Euro 6) un par piekļuvi transportlīdzekļa remonta un tehniskās apkopes informācijai (1) un jo īpaši tās 5. panta 3. punkta a), f) un i) punktu,
tā kā:
(1)
Komisijas paziņojumā Eiropas Parlamentam, Padomei un Eiropas Ekonomikas un sociālo lietu komitejai „Eiropas tīru un energoefektīvu transportlīdzekļu stratēģija” (2) atzīst, ka ir liels tehnoloģiju klāsts (elektrība, ūdeņradis, biogāze un šķidrās biodegvielas), kas varētu dot būtisku ieguldījumu stratēģijas „Eiropa 2020” mērķu sasniegšanā - uz zināšanām un inovāciju balstītas ekonomikas attīstība (gudra izaugsme) un resursu ziņā efektīvākas, videi nekaitīgākas un konkurētspējīgākas ekonomikas veicināšana (ilgtspējīga izaugsme).
(2)
Iekšdedzes dzinēji visticamāk arī turpmāk būs galvenie sauszemes transportlīdzekļu dzinēji īsa un vidēja termiņa perspektīvā; pielāgojot iekšdedzes dzinējus tīrajām degvielām, piemēram, ūdeņradim (H2) vai ūdeņraža un dabasgāzes (H2NG) maisījumiem, varētu sekmēt netraucētu pāreju no iekšdedzes dzinēja uz citiem spēka piedziņas bloku veidiem (elektroakumulators, kurināmā elements).
(3)
Ņemot vērā neskaidrību par nākotnes spēka piedziņas bloka tehnoloģiju, un iespējamību, ka jaunās tehnoloģijas ieņems arvien lielāku tirgus daļu, Eiropas spēkā esošie tipa apstiprinājuma tiesību akti jāpielāgo minētajām tehnoloģijām.
(4)
Patlaban H2 un H2NG nav ietverti kā aplūkojamie degvielas tipi Komisijas 2008. gada 18. jūlija Regulā (EK) Nr. 692/2008, ar kuru īsteno un groza Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (Euro 5 un Euro 6) un par piekļuvi transportlīdzekļa remonta un tehniskās apkopes informācijai (3). Tādējādi ir lietderīgi paplašināt šajā regulā paredzēto tipa apstiprinājuma procedūru, lai aptvertu minētās degvielas.
(5)
Ar Eiropas Parlamenta un Padomes 2009. gada 14. janvāra Regulu (EK) Nr. 79/2009, kas attiecas uz tipa apstiprinājumu ar ūdeņradi darbināmiem mehāniskiem transportlīdzekļiem un ar ko groza Direktīvu 2007/46/EK (4), noteica mehānisko transportlīdzekļu tipa apstiprinājuma prasības attiecībā uz ūdeņraža piedziņu. Turklāt ir jānodrošina vides aizsardzība, jo slāpekļa oksīda emisijas no ūdeņraža, ko izmanto kā degvielu iekšdedzes dzinējos, var ietekmēt vidi°.
(6)
Ar H2NG maisījumiem atmosfērā nokļūst zināms piesārņotāju daudzums, galvenokārt ogļūdeņraži, oglekļa monoksīdi, slāpekļa oksīdi un cietās daļiņas; ar šīm emisijām saistītie jautājumi jārisina.
(7)
Atšķirīgās formulas un parametri, kurus izmanto emisijas testu rezultātu noteikšanai, būtu jāpielāgo konkrētiem gadījumiem saistībā ar H2 un H2NG izmantošanu iekšdedzes dzinējos, jo šīs formulas un parametri ir lielā mērā atkarīgi no izmantotās degvielas tipa un īpašībām.
(8)
Lai ietvertu attiecīgo informāciju par H2, H2NG un elektriskajiem transportlīdzekļiem, būtu jāatjaunina dokumenti, kurus ražotājs iesniedz valsts apstiprināšanas iestādēm.
(9)
Tāpēc būtu attiecīgi jāgroza Regula (EK) Nr. 692/2008.
(10)
Šajā regulā paredzētie pasākumi ir saskaņā ar atzinumu, ko sniegusi Tehniskā komiteja mehānisko transportlīdzekļu jautājumos,
IR PIEŅĒMUSI ŠO REGULU.
1. pants
Regulu (EK) Nr. 692/2008 groza šādi.
1.
2. pantu groza šādi.
(a)
16. punktu aizstāj ar šādu punktu:
„16.
„hibrīds elektrisks transportlīdzeklis” (HEV) ir tāds transportlīdzeklis (ieskaitot transportlīdzekļus, kuri saņem enerģiju no patērējamās degvielas, tikai lai uzlādētu elektroenerģijas/jaudas akumulēšanas ierīci), kas mehāniskajai piedziņai saņem enerģiju no diviem šādiem transportlīdzeklī esošiem enerģijas/jaudas avotiem:
a)
patērējamas degvielas,
b)
akumulatora, kondensatora, spararata/ģeneratora vai citas elektroenerģijas/jaudas uzkrāšanas ierīces;”
(b)
Pievieno šādus punktus:
„33.
„elektrisks spēka piedziņas bloks” ir sistēma, kurā ietilpst viena vai vairākas elektroenerģijas akumulēšanas ierīces, viena vai vairākas elektroenerģijas pārveidošanas ierīces un viena vai vairākas elektroiekārtas, kas akumulēto elektroenerģiju pārveido mehāniskajā enerģijā, kuru pārvada uz riteņiem, lai nodrošinātu transportlīdzekļa piedziņu;
34.
„pilnībā elektrisks transportlīdzeklis” ir transportlīdzeklis, ko darbina tikai elektrisks spēka piedziņas bloks;
35.
„pielāgojamas degvielas H2NG transportlīdzeklis” ir pielāgojamas degvielas transportlīdzeklis, ko var darbināt ar dažādiem ūdeņraža maisījumiem un NG/biometānu;
36.
„ūdeņraža kurināmā elementa transportlīdzeklis” ir transportlīdzeklis, ko darbina ar kurināmā elementu, kurā ķīmisko enerģiju no ūdeņraža pārvērš elektroenerģijā, lai nodrošinātu transportlīdzekļa piedziņu.”
2.
Pielikumus groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 12. jūlijā

Classification:
Level 1 Categories: 100158
100154
100147
100155
Level 2 Categories: 100244
100261
100195
100242
100238
100196
Level 3 Categories: 138
13
2015
3641
2470
2090
All Categories: 1425
2081
4654
5235
5481
5650
5754